**Dôvodová správa**

#

# A. Všeobecná časť

Návrh zákona, ktorým sa mení zákon č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov (ďalej len „návrh zákona“) predkladajú poslanci Národnej rady Slovenskej republiky (NR SR) Otto Brixi a Richard Raši.

Cieľom novely zákona je zvýšiť bezpečnosť kúpania a plávania na kúpaliskách, či krytých plavárňach prostredníctvom zabezpečenia dohľadu nad každým bazénom prístupným návštevníkom prostredníctvom vyškolených plavčíkov.

Predkladaná novela zákona je taktiež reakciou na udalosti, ktoré sa udiali v nedávnej minulosti kedy prišli o život maloleté deti v bazénoch, nad ktorými nebol vykonávaný neustály dohľad.

Zabezpečenie stáleho dohľadu nad plaveckými a taktiež neplaveckými bazénmi, ktoré sú prístupné nielen pre maloleté deti má za cieľ odstrániť nebezpečenstvo úrazu a utopenia sa, tak ako sa to na nešťastie v ostatných dňoch stalo (napr.: tragédia v seneckom aquaparku, pri ktorej sa utopili dve malé deti).

Povinnosť zabezpečiť dohľad nad bazénmi prostredníctvom plavčíkov budú mať prevádzkovatelia umelých kúpalísk popri ostatných povinnostiach, ktoré im vyplývajú z príslušných zákonov.

Predkladaný návrh zákona nezakladá žiadne vplyvy na štátny rozpočet, rozpočet verejnej správy a na podnikateľské prostredie, nevyvoláva sociálne vplyvy, ani vplyvy na životné prostredie a ani na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I**

K bodu 1

Dostatočná právna úprava zabezpečenia dohľadu nad návštevníkmi kúpalísk a krytých plavárni je nedostatočná, nakoľko nie je presne stanovená povinnosť prevádzkovateľov týchto zariadení zabezpečiť neustály dohľad nad bazénmi prostredníctvom plavčíkov.

 Súčasné znenie novelizovaného paragrafu v podobe povinnosti prevádzkovateľa umelého kúpaliska zabezpečiť miestnosť na poskytovanie prvej pomoci a na jej prevádzku a zároveň na viditeľných miestach vyvesiť pokyny na poskytovanie prvej pomoci a zabezpečiť dostatočný počet plavčíkov na poskytovanie prvej pomoci, neposkytuje dostatočnú ochranu návštevníkov týchto zariadení.

 V určení povinnosti v podobe stanovenia počtu a miesta, kde sa plavčíci budú musieť nachádzať a vykonávať dohľad, predstavuje podľa nášho názoru eliminovanie možnosti úrazu a taktiež okamžité poskytnutie odbornej prvej pomoci v prípade potreby.

**K Čl. II**

Navrhuje sa účinnosť predkladaného zákona so zohľadnením legisvakančnej lehoty, a to od 1. januára 2013.